Blandet start for Greve Golfklubs elitehold.

Igen i denne sæson har Greve Golfklub 4 hold med i Danmarksturneringen. 3 herrehold og et damehold.   
Herrerne har fået en del tilgang af spillere med lavt handicap, så Eliteudvalget i Greve Golfklub har satser derfor på, at alle 3 hold kan blande sig i topstriden i deres respektive divisioner. Udvalget har samtidig besluttet, at 3. holdet, til hver match skal have deltagelse af en af klubbens talentfulde juniorer for derved at lette overgangen fra junior til senior.

Damerne har også fået tilgang og truppen er derfor lidt bredere end de tidligere år, hvilket forhåbentlig gør, at de også kan spille med om oprykningspladsen.

Herrernes førstehold i 3. division startede med 2 udekampe. Lørdag var holdet på besøg i Køge. I starten så det rigtigt fint ud blandt andet var Andreas Nygaard, som gjorde comeback efter et års pause pga. studier, hurtigt foran i sin match og vandt allerede på 13. hul. I de andre matcher, var Greve i spidsen efter de 9 første huller, men desværre kunne det ikke holde hjem. Udover Andreas var kun Mads Andersen i stand til at vinde sin match, mens de 3 øvrige singler, herunder klubbens eget talent Nicklas Rasmussen og foursome konstellationen med Anders Foldager og Thomas Pedersen, tabte. Det samlede nederlag blev således 10-4.

Søndag var det tid til at få revanche. Det var The Scandinavians fantastiske anlæg i Farum, der lagde græs til. Der var lavet lidt om på holdet, da Thomas Pedersen måtte melde afbud pga. arbejde, hvorfor Rene Hussien, som er kommet til fra Ishøj blev sat ind i stedet og Mads Andersen blev sat sammen med Anders Foldager i foursome. Dette var en god beslutning, da de vandt matchen på 17. hul. En sejr i foursome giver 4 points, mens en sejr i single giver 2 points. Derudover var der igen sikker sejr til Andreas Nygaard samt Rene Hussein og Fashad Sharifzadeh.

2. holdet i 4. division spillede lørdag hjemme mod Nexø. Igen var der nye ansigter på holdet Nicklas Chr. Nielsen og Ulrik Hansen, som begge vandt deres singler. Derudover blev de 3 andre singler vundet, mens foursomen desværre tabte, men vi fik en samlet sejr på 10-4.

Om søndagen til kampen mod Nivå var der skiftet ud i truppen og det gav debut til unge Mads Emil Tofteng, som også er kommet til i år. Desværre kunne han og holdet ikke gøre noget ved Nivå, der vandt 12-2. Thomas Schønnemann og Mikkel Edlers delte deres matcher og fik således 1 point hver.

3. holdet mødt lørdag Frederikssund ude. Holdet var virkelig sat op til matchen og det blev til en sikker sejr på 12-2. Klubbens junior Gilbert Holm Christensen var udtaget til matchen og gjorde en god figur ved at vinde sin match. Foursomen delte deres match så ingen nederlag i matchen.

Søndag var holdet gæster på Royal Golf på Amager. På denne svære bane lagde holdet rigtig godt ud, så det så ud til Greve sejr ca. halvvejs. Desværre vendte det til Royals fordel på de sidste ni huller, således at de kunne trække sig tilbage med en sejr på 8-6. Der var dog gode indsatser hele vejen rundt, men desværre rakte det ikke til sejr.

Damerne startede sæsonen på hjemmebane mod Skovbo.   
Det var et tændt hold, hvor alle kæmpede bravt fra start. Det blev til forholdsvis sikre sejre for Lonny Sanderson og foursomekonstallationen med Stine Kiel Larsson og Pernille Nystrøm, mens der var nederlag til Tine Adrian og Gitte Rolsted.

Dagen efter var pigerne på besøg i Brøndby.

Her blev der igen over hele linjen kæmpet bravt, hvilket resulterede i en sikker sejr til Greve på 7-2. 1. singlen med Tine Adrian var ude i en tæt match, hvor man skiftes til at føre. Matchen blev delt således, der var et point til hver.

I 2. singlen havde Gitte Roldsted en svær åbning på matchen og var på et tidspunkt nede med 3 huller, men Gitte fik kæmpet sig tilbage og fik delt matchen og dermed et point.

Der var igen sikre sejre til Lonny og foursomen, som igen bestod af Stine og Pernille.

Næste runde er 28. maj hvor alle 4 hold spiller hjemme og 29. maj hvor 1. herrer og 3. herrer spiller hjemme. Der startes kl. 08.00 begge dage.

Det vil glæde Eliteudvalget og ikke mindst spillerne hvis der skulle være medlemmer som vil møde op støtte dem. Det kan være med til at give den sidste gejst, og give det overskud der skal til for at vinde de tætte kampe.